IZVEDBENA UREDBA KOMISIJE (EU) 2023/121

z dne 17. januarja 2023

o spremembi in popravku Izvedbene uredbe Komisije (EU) 2021/1165 o odobritvi nekaterih proizvodov in snovi za uporabo v ekološki pridelavi in pripravi seznamov teh proizvodov in snovi

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/848 Evropskega parlamenta in Sveta z dne 30. maja 2018 o ekološki pridelavi in označevanju ekoloških proizvodov in razveljavitvi Uredbe Sveta (ES) št. 834/2007 (1) ter zlasti člena 24(9) Uredbe,

ob upoštevanju naslednjega:

(1) V skladu s postopkom iz člena 24(7) Uredbe (EU) 2018/848 so države članice drugim državam članicam in Komisiji predložile dokumentacijo o nekaterih snoveh z namenom njihove odobritve in vključitve v priloge I, II, III in V k Izvedbeni uredbi Komisije (EU) 2021/1165 (2). Dokumentacijo sta pregledali skupina strokovnjakov za strokovno svetovanje v zvezi z ekološko pridelavo (v nadaljnjem besedilu: skupina EGTOP) in Komisija.

(2) Skupina EGTOP je v svojih priporočilih glede aktivnih snovi, ki jih vsebujejo fitofarmacevtska sredstva (3), priporočila, da se uporaba snovi smukec E553b doda osnovnim snovem, dovoljenim v ekološki pridelavi. Prav tako je priporočila, da se aktivnim snovem z majhnim tveganjem, ki se uporabljajo v ekološkem kmetovanju, dodajo naslednje snovi: (i) ABE-IT 56, če ni pridobljen iz gensko spremenjenih sevov ali z uporabo gensko spremenjenih rastnih substratov; (ii) „železov pirofosfat“ in (iii) „vodni ekstrakt iz kaljenih semen sladkega belega volčjega boba Lupinus albus“. Zato bi bilo treba uporabo navedenih snovi odobriti.

(3) Skupina EGTOP je nadalje priporočila, da bi bilo treba dovoliti uporabo deltametrina v pasteh s posebnimi vabami proti Rhagoletis completa. Zato bi bilo treba to uporabo deltametrina odobriti v skladu s posebnimi pogoji in omejitvami.

(4) Na podlagi priporočil skupine EGTOP glede gnojil, sredstev za izboljšavo tal in hranilnih snovi (3) bi bilo treba odobriti uporabo naslednjih snovi: (i) predelanega struvita in oborjenih fosfatnih soli, če izpolnjujejo zahteve iz Uredbe (EU) 2019/1009 Evropskega parlamenta in Sveta (4) in če živalski gnoj kot izvorni material ne izvira iz industrijskega kmetovanja; (ii) kalijevega klorida (pepelika) naravnega izvora in (iii) natrijevega nitrata, ki se uporablja za proizvodnjo alg na zemljiščih v zaprtih sistemih.

(5) Na podlagi priporočil skupine EGTOP glede krme (5) bi bilo treba odobriti uporabo naslednjih snovi: (i) monodikalcijevega fosfata, ki se uporablja kot posamično krmilo rudninskega izvora; (ii) poleg tistih, pridobljenih iz Saccharomyces cerevisiae ali Saccharomyces carlsbergensis, vseh odobrenih kvasovk in proizvodov iz kvasa, ki se uporabljajo kot posamična krmila; (iii) ksantan gumi, ki se uporablja kot tehnološki krmni dodatek v funkcionalni skupini „emulgatorji in stabilizatorji, sredstva za zgoščevanje in sredstva za želiranje“; (iv) ilit-montmorilonit-kaolinit in sepiolitska glina, ki se uporabljata kot tehnološka krmna dodatka v funkcionalni skupini „vezalci in sredstva proti strjevanju“; in (v) bentonit, ki se uporablja kot tehnološki krmni dodatek v okviru nove funkcionalne skupine „snovi za zmanjševanje kontaminacije krme z mikotoksini“.

(6) Na podlagi nadaljnjih priporočil skupine EGTOP glede krme (6) je brezvodni betain v Izvedbeni uredbi (EU) 2021/1165 trenutno odobren le za monogastrične živali. Vendar je priporočilo skupine EGTOP temeljilo na dokumentaciji za brezvodni betain, ki se uporablja kot nutritivni dodatek za perutnino, prašiče in ribe. Zato je treba brezvodni betain odobriti tudi za hranjenje rib.

(7) Na podlagi priporočil skupine EGTOP glede hrane za hišne živali (5) bi bilo treba odobriti uporabo naslednjih snovi: (i) pentanatrijevega trifosfata (STPP) in dinatrijevega dihidrogen difosfata (SAPP), ki se uporabljata kot posamični krmili rudninskega izvora; (ii) karagenana; (iii) gumija iz zrn rožičevca (rožičev gumi), pod pogojem da se gumi rožičevih zrn pridobi s postopkom praženja; (iv) arabskega gumija (gumi arabikum), ki se uporablja kot sredstvo za želiranje in/ali emulgator; (v) taurina, ki se uporablja kot nutritivni dodatek za mačke in pse; in (vi) amonijevega klorida, ki se uporablja kot zootehnični dodatek za mačke.

(8) Na podlagi priporočil skupine EGTOP glede živil (5) bi bilo treba odobriti uporabo naslednjih snovi: (i) silicijevega dioksida, ki se uporablja kot sredstvo proti strjevanju kakava v prahu v avtomatih za razdeljevanje pijač; ter (ii) izvlečka borove smole in hmeljnega izvlečka kot antimikrobika pri proizvodnji živil rastlinskega izvora.

(9) V skladu z Izvedbeno uredbo (EU) 2021/1165 je gelanski gumi odobren od 1. januarja 2023 le, če je iz ekološke pridelave. Vendar gelanski gumi iz ekološke pridelave ni na voljo v zadostni količini. Da bi izvajalci dejavnosti lahko nadalje proizvajali hrano, bi bilo treba uporabo navedene zahteve odložiti.

(10) Guar gumi E 412 je v delu B Priloge III k Izvedbeni uredbi (EU) 2021/1165 naveden kot vezalec in sredstvo proti strjevanju v tehnoloških dodatkih, medtem ko je v registru krmnih dodatkov Evropske unije naveden pod emulgatorji in stabilizatorji, sredstvi za zgoščevanje in sredstvi za želiranje. To napako je treba popraviti.

(11) Smukec E 553b je bil z Uredbo Komisije (ES) št. 889/2008 (7) odobren kot aditiv za živila v živilih rastlinskega izvora. Ta uporaba ni bila vključena v Prilogo V k Izvedbeni uredbi (EU) 2021/1165. To napako je treba popraviti.

(12) Izvedbeno uredbo (EU) 2021/1165 bi bilo zato treba ustrezno spremeniti in popraviti.

(13) Vključitev smukca E 553b kot aditiva za živila je bila pomotoma omejena in nekateri izvajalci dejavnosti v ekološkem sektorju so ga morda še naprej uporabljali kot aditiv za živila v živilih rastlinskega izvora. To napako bi bilo zato treba popraviti retroaktivno od datuma začetka veljavnosti Izvedbene uredbe (EU) 2021/1165.

(14) Ukrepi iz te uredbe so v skladu z mnenjem Odbora za ekološko pridelavo –

SPREJELA NASLEDNJO UREDBO:

Člen 1 Spremembe Izvedbene uredbe (EU) 2021/1165 Izvedbena uredba (EU) 2021/1165 se spremeni: (1) Priloga I se spremeni v skladu s Prilogo I k tej uredbi; (2) Priloga II se spremeni v skladu s Prilogo II k tej uredbi; (3) Priloga III se spremeni v skladu s Prilogo III k tej uredbi; (4) Priloga V se spremeni v skladu s Prilogo IV k tej uredbi.

Člen 2 Popravki Izvedbene uredbe (EU) 2021/1165 Izvedbena uredba (EU) 2021/1165 se popravi: (1) točka (1) (Tehnološki dodatki) dela B Priloge III se popravi: (a) v točki (c) se doda naslednja točka: „E412 guar gumi“ (b) v točki (d) se črta vnos za „E 412 guar gumi“; (2) v oddelku A1 (Aditivi za živila, vključno z nosilci) dela A Priloge V se vnos za „E 553b smukec“ nadomesti z naslednjim: „E 553b smukec proizvodi rastlinskega izvora klobase na osnovi mesa za klobase na osnovi mesa samo površinska obdelava“.

Člen 3 Začetek veljavnosti in uporaba Ta uredba začne veljati dvajseti dan po objavi v Uradnem listu Evropske unije. Člen 2(2) se uporablja od 5. avgusta 2021.

Ta uredba je v celoti zavezujoča in se neposredno uporablja v vseh državah članicah. V Bruslju, 17. januarja 2023 Za Komisijo predsednica Ursula VON DER LEYEN

(1) UL L 150, 14.6.2018, str. 1.

(2) Izvedbena uredba Komisije (EU) 2021/1165 z dne 15. julija 2021 o odobritvi nekaterih proizvodov in snovi za uporabo v ekološki pridelavi in pripravi seznamov teh proizvodov in snovi (UL L 253, 16.7.2021, str. 13).

(3) Končno poročilo skupine EGTOP o gnojilih IV in fitofarmacevtskih sredstvih VI ter končno poročilo skupine EGTOP o fitofarmacevtskih sredstvih VII in gnojilih V: https://agriculture.ec.europa.eu/farming/organic-farming/co-operation-and-expert-advice/egtop-reports_en.

(4) Uredba (EU) 2019/1009 Evropskega parlamenta in Sveta z dne 5. junija 2019 o določitvi pravil o omogočanju dostopnosti sredstev za gnojenje EU na trgu, spremembi uredb (ES) št. 1069/2009 in (ES) št. 1107/2009 ter razveljavitvi Uredbe (ES) št. 2003/2003 (UL L 170, 25.6.2019, str. 1).

(5) Končno poročilo skupine EGTOP o živilih VII in krmi V ter končno poročilo skupine EGTOP o krmi VI in hrani za hišne živali I: https://agriculture.ec.europa.eu/farming/organic-farming/co-operation-and-expert-advice/egtop-reports_en.

(6) Končno poročilo skupine EGTOP o krmi III in živilih V: https://agriculture.ec.europa.eu/farming/organic-farming/co-operation-and-expert-advice/egtop-reports_en.

(7) Uredba Komisije (ES) št. 889/2008 z dne 5. septembra 2008 o določitvi podrobnih pravil za izvajanje Uredbe Sveta (ES) št. 834/2007 o ekološki pridelavi in označevanju ekoloških proizvodov glede ekološke pridelave, označevanja in nadzora (UL L 250, 18.9.2008, str. 1).